Zagreb, 7. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Roberta Kopala, državnog tajnika u Ministarstvu unutarnjih poslova do 31. kolovoza 2018.g.,** na 77. sjednici, održanoj 7. veljače 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Roberta Kopala, državnog tajnika u Ministarstvu unutarnjih poslova do 31. kolovoza 2018.g., neće se pokrenuti, obzirom da iz zaprimljenog očitovanja i dokumentacije ne proizlaze okolnosti koje bi upućivale da je u provedbi postupka jednostavne nabave knjige „Kreativnost 4.0: Evolucija i revolucija“, čiji je dužnosnik koautor, a koji je u studenome 2018.g. provodilo trgovačko društvo Agencija za podršku informacijskim sustavima i informacijskim tehnologijama d.o.o., dužnosnik počinio neku od povredi ZSSI-a.**

Obrazloženje

Dana 11. siječnja 2019.g. u knjizi ulazne pošte Povjerenstva, pod brojem: 711-U-277-P-20/19-01-3, zaprimljena je neanonimna prijava mogućeg sukoba interesa podnesena protiv dužnosnika Roberta Kopala, državnog tajnika u Ministarstvu unutarnjih poslova do 31. kolovoza 2018.g., povodom koje se vodi predmet pod brojem P-20/19.

U navedenoj prijavi se u bitnome navodi da je tjednik „Nacional“ u izdanju od 24. prosinca 2018.g. objavio tekst o Robertu Kopalu, posebnom savjetniku dužnosnika Andreja Plenkovića, predsjednika Vlade Republike Hrvatske, u kojem se ističe da se navedeni našao u situaciji sukoba interesa, obzirom da je gotovo pola ukupne naklade knjige „Kreativnost 4.0: Evolucija i revolucija“, čiji je koautor Robert Kopal, nakladnika privatnih učilišta Effectus i Algebra, otkupilo trgovačko društvo Agencija za podršku informacijskim sustavima i informacijskim tehnologijama d.o.o. (u daljnjem tekstu: APIS IT d.o.o.) u većinskom vlasništvu države.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Robert Kopal u Ministarstvu unutarnjih poslova obnašao dužnost državnog tajnika u razdoblju od 28. travnja 2017.g. do 31. kolovoza 2018.g. te da od tada do danas nije obnašao neku drugu javnu dužnost navedenu u članku 3. ZSSI-a.

Člankom 3. stavkom 1. podstavkom 6. ZSSI-a, propisano je da su državni tajnici dužnosnici u smislu navedenog zakona, stoga je Robert Kopal, povodom obnašanja dužnosti državnog tajnika u Ministarstvu unutarnjih poslova obvezan postupati sukladno odredbama ZSSI-a.

Imajući u vidu da su okolnosti iz zaprimljene prijave nastale u 2018.g., odnosno prije stupanja na snagu  Zakona o izmjeni Zakona o sprječavanju sukoba interesa („Narodne novine“ broj 98/19.), Povjerenstvo konstatira da je Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj 17. studenoga 2016.g. utvrđeno da su državni tajnici dužnosnici u smislu članka 3. stavka 1. podstavka 6. ZSSI-a te da se na iste primjenjuju odredbe ZSSI-a, jer je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) u navedenom Zakonu izvršena izmjena riječi „zamjenik ministra“ u „državni tajnik“.

Obzirom da se savjetnici predsjednika Vlade Republike Hrvatske ne navode u članku 3. ZSSI-a kao dužnosnici koji su obveznici postupanja prema odredbama toga Zakona, to je Povjerenstvo analiziralo navode iz zaprimljene neanonimne prijave u kontekstu moguće povrede odredbi ZSSI-a počinjenje od Roberta Kopala, a koje bi se mogla dovesti u svezu s obnašanjem dužnosti državnog tajnika u Ministarstvu unutarnjih poslova.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od trgovačkog društva APIS IT d.o.o. dopisom Broj: 711-I-81-P-20/19-02-17 od 15. siječnja 2019.g. očitovanje na okolnosti je li to trgovačko društvo nabavljalo knjigu „Kreativnost 4.0: Evolucija i revolucija“, koautora Roberta Kopala, ako jest u koju svrhu i kada je knjiga nabavljena, koliko iznosi vrijednost nabave, tko je o tome odlučivao, je li nabavi prethodio postupak javne nabave, zajedno sa pozivom na dostavu cjelokupne dokumentacije koja se odnosi na otkup iste knjige.

Trgovačko društvo APIS IT d.o.o. očitovalo se dopisom, KLASA: 700-36/19-01/03, URBROJ: APIS IT-01-01-19-2 od 18. siječnja 2019.g. u kojem se navodi da je APIS IT d.o.o. nabavio knjigu „Kreativnost 4.0: Evolucija i revolucija" koautora Roberta  
Kopala kao prigodni poklon za svoje zaposlenike i poslovne partnere. Ističe se kako odluku o nabavi poslovnih poklona za zaposlene i partnere, kao i sve odluke o nabavi donosi i potpisuje  
predsjednik Uprave u okviru svoje nadležnosti. Nakon razmatranja više prijedloga i ponuda,  
navedena knjiga uvrštena je u izbor kao jedini rad hrvatskih autora koji promiče kreativnost kao vještinu koja se može naučiti i uvježbati. Nadalje se navodi da je razvoj takvih vještina kao i primjena kreativnih tehnika u razmišljanju preduvjet za inovativnost u poslovanju, a zbog čega knjigu smatraju prigodnim i korisnim poklonom za zaposlenike i poslovne partnere, osobito u razdoblju digitalne transformacije u kojem intenzivno sudjeluju APIS IT d.o.o.. Iznosi se da ukupna vrijednost nabave predmetne knjige iznosi 66.500,00 kn, jer se radilo o jednostavnoj nabavi koja je, sukladno Zakonu o javnoj nabavi, provedena prema internom aktu, Naputku za provedbu jednostavne nabave, a postupak nabave interno je pokrenut 16. studenoga 2018.g. zahtjevom za odobrenje jednostavne nabave te je zaključen izdavanjem narudžbenice 23. studenoga 2018.g.

Navedenom očitovanju prileži Naputak za provedbu postupaka jednostavne nabave koji je dana 24. travnja 2017.g. donijela Uprava trgovačkog društva APIS IT d.o.o. na temelju članka 15. stavka 2. Zakona o javno nabavi („Narodne novine“ broj 120/16.) te I. dopuna Naputka za provedbu postupaka jednostavne nabave koji je donijela Uprava trgovačkog društva APIS IT d.o.o. dana 5. veljače 2018.g. Navedenim Naputkom uređuju se postupci, pravila i uvjeti nabave robe i usluga procijenjene vrijednosti manje od 200.000,00 kn (bez PDV-a).

Člankom 8. Naputka propisano je da se realizacija svih jednostavnih javnih nabava pokreće ispunjavanjem zahtjeva za odobrenjem jednostavne nabave te je određen sadržaj istog zahtjeva koji pokreće organizacijska jedinica trgovačkog društva APIS IT d.o.o.. Postupci javne nabave su izravno ugovaranje do procijenjene vrijednosti do 20.000,00 kn, ograničeno prikupljanje informativnih ponuda procijenjene vrijednosti od 20.000,01 kn do 70.000,00 kn te javno prikupljanje ponuda procijenjene vrijednosti od 70.000,01 kn do 200.000,00 kn.

Očitovanju prileži zahtjev za odobrenje jednostavne nabave procijenjene vrijednosti od 20.000,01 kn do 70.000,00 kn od 16. studenoga 2018.g., s predmetom nabave pokloni za potrebe reprezentacije, procijenjene vrijednosti 66.500,00 kn, u kojem se navodi gospodarski subjekt Poslovno učilište Effectus iz Zagreba koji može izvršiti nabavu. Zahtjev su potpisali voditelji Ureda pri Upravi uz suglasnost voditelja Odjela za nabavu i voditelja Odjela za financije i računovodstvo. U obrazloženju zahtjeva se navode razlozi i potrebe za provedbu tog postupka jednostavne nabave iz kojeg proizlazi da je Odjel komunikacija i marketinga zatražio odobrenje nabave 700 komada stručne knjige Korkut, D. i Kopal, R., „Kreativnost 4.0: Evolucija i revolucija", a koji donosi drukčiji pogled na iskorištavanje potencijala 4. industrijske revolucije s posebnim naglaskom na kreativnost.

Prilog tom zahtjevu je Upit za dostavu informativne ponude APIS IT d.o.o. od 19. studenoga 2018.g. koji sadrži predmet nabave, uvjete nabave, upute za izradu ponude, obrazac za ponudu te troškovnik, a koji je upućen poslovnom subjektu Effectus Studij financije i pravo te se odnosi na nabavu navedene knjige, zatim informativna ponuda od Effectus Studij financije i pravo od 21. studenoga 2018.g. u kojoj se navodi cijena stavke nabave knjige „Kreativnost 4.0: Evolucija i revolucija" koja iznosi 66.500,00 kn bez PDV-a, Zapisnik o pregledu ponuda u kojem se navodi informativna ponuda gospodarskog subjekta Effectus Studij financije i pravo – visoko učilište, koji su sastavili djelatnici APIS IT d.o.o. dana 23. studenoga 2018.g., Odluka (obavijest) o odabiru od 23. studenoga 2018.g. kojom je odabrana ista Informativna ponuda na temelju koje će se izdati narudžbenica, koju je Odluku donio Saša Bilić, predsjednik Uprave APIS IT d.o.o. te narudžbenica APIS IT d.o.o. od 23. studenoga 2018.g. potpisana od Saše Bilića, predsjednika Uprave, kojom je naručena nabava iste knjige po cijeni od 66.500,00 kn te se istom poziva ponuditelja da dostavi račun APIS IT d.o.o. – u.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 20. stavkom 3. ZSSI-a propisano je da neke obveze primjenjuju na dužnosnike u razdoblju od dvanaest mjeseci od dana prestanka obnašanja dužnosti.

Iz zaprimljenog očitovanja i priložene dokumentacije trgovačkog društva račun APIS IT d.o.o. proizlazi da je navedeno trgovačko društvo u postupku jednostavne nabave procijenjene vrijednosti od 20.000,01 kn do 70.000,00 kn nabavilo knjigu „Kreativnost 4.0: Evolucija i revolucija“, koautora Roberta Kopala, po cijeni nabave od 66.500,00 kn, i to od nakladnika Effectus Studij financije i pravo, radi predaje iste knjige zaposlenicima APIS IT d.o.o. – a te njihovim poslovnim partnerima, obzirom da se prema navodima očitovanja radi u jedinoj knjizi nekog domaćeg autora koja se bavi kreativnošću kao vještinom u poslovanju te istu promiče.

Postupak je proveden sukladno odredbama Naputka za provedbu postupaka jednostavne nabave, iniciran je od strane Odjela za komunikacije i marketing te je nakon prikupljanja informativne ponude od navedenog nakladnika izdana naružbenica za nabavu te knjige, pri čemu je odluku o nabavi donio te druge akte donesene u tom postupku potpisao predsjednik Uprave APIS IT d.o.o. Saša Bilić. Svi dokumenti u tom postupku jednostavne nabave (zahtjev za nabavom, upit za dostavu informativne ponude, zapisnik o pregledu informativne ponude, odluka o odabiru te narudžbenica) nastali su u studenome 2018.g., odnosno nekoliko mjeseci nakon što je dužnosnik Robert Kopal prestao obnašati dužnost državnog tajnika u Ministarstvu unutarnjih poslova.

Odluku o nabavi knjige samostalno je donio Saša Bilić, kao čelnik trgovačkog društva APIS IT d.o.o. po zahtjevu unutarnje ustrojbene jedinice tog društva, Odjela komunikacija i marketinga, a u vrijeme donošenja te odluke dužnosnik Robert Kopal nije obavljao funkciju u tom trgovačkom društvu. Iz analizirane dokumentacije ne proizlaze okolnosti da bi se dužnosnik Saša Bilić u vrijeme donošenja odluke o nabavi predmetne knjige koautora Roberta Kopala našao u odnosu podređenosti prema navedenom dužnosniku. Pored toga, o ovome postupku nisu isticane okolnosti koja bi upućivale na njihovu međusobnu interesnu ili drugu osobnu povezanost, niti bi iste na drugi način bile poznate Povjerenstvu.

Iz svega navedenog, a imajući u vidu da je knjiga nabavljena od nakladnika, proizlazi da ista nije kupljena pod okolnostima koje bi upućivale da je namjera nabave knjige bilo ostvarenje privatnih interesa te da se radilo o autonomnoj poslovnoj odluci koju je donio APIS IT d.o.o., na koju Robert Kopal, koji u tome trenutku više nije bio dužnosnik, nije mogao utjecati.

Stoga nisu utvrđene okolnosti koje bi upućivale da bi dužnosnik Robert Kopal počinio povredu članka 7. ZSSI-a ili povredu neke druge odredbe ZSSI-a te se postupak protiv dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Robert Kopal, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana